


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2024)0030
[bookmark: title]Nesprávny výklad rezolúcie OSN č. 2758 Čínskou ľudovou republikou a jej pokračujúce vojenské provokácie v okolí Taiwanu
[bookmark: DocNumber]
[bookmark: PE]PE764.114
[bookmark: Sujet][bookmark: References]Uznesenie Európskeho parlamentu z 24. októbra 2024 o nesprávnom výklade rezolúcie OSN č. 2758 Čínskou ľudovou republikou a jej pokračujúcich vojenských provokáciách v okolí Taiwanu (2024/2891(RSP))
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Čínskej ľudovej republike (ďalej len „ČĽR“) a Taiwane,
–	so zreteľom na svoje uznesenie zo 16. septembra 2021 o novej stratégii EÚ – Čína[footnoteRef:1], [1:  	Ú. v. EÚ C 117, 11.3.2022, s. 40.] 

–	so zreteľom na svoje odporúčanie z 21. októbra 2021 podpredsedovi Komisie/vysokému predstaviteľovi Únie pre zahraničné veci a bezpečnostnú politiku o politických vzťahoch a spolupráci medzi EÚ a Taiwanom[footnoteRef:2], [2:  	Ú. v. EÚ C 184, 5.5.2022, s. 170.] 

–	so zreteľom svoje uznesenie zo 7. júna 2022 o EÚ a bezpečnostných výzvach v indicko-tichomorskom regióne[footnoteRef:3], [3:  	Ú. v. EÚ C 493, 27.12.2022, s. 32.] 

–	so zreteľom na svoje uznesenie z 15. septembra 2022 o situácii v Taiwanskom prielive[footnoteRef:4], [4:  	Ú. v. EÚ C 125, 5.4.2023, s. 149.] 

–	so zreteľom na svoje uznesenie z 13. decembra 2023 o obchodných a investičných vzťahoch medzi EÚ a Taiwanom[footnoteRef:5], [5:  	Ú. v. EÚ C, C/2024/4174, 2.8.2024, ELI: http://data.europa.eu/eli/C/2024/4174/oj.] 

–	so zreteľom na Strategický kompas pre bezpečnosť a obranu, ktorý Rada schválila 21. marca 2022,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku zo 16. septembra 2021 s názvom Stratégia EÚ pre spoluprácu v indicko-tichomorskom regióne (JOIN(2021)0024),
–	so zreteľom na politiku „jednej Číny“, ktorú presadzuje EÚ,
–	so zreteľom na samit EÚ – Čína, ktorý sa konal 7. decembra 2023,
–	so zreteľom na závery Európskej rady o Číne z 30. júna 2023,
–	so zreteľom na návštevy Taiwanu, ktoré uskutočnil Výbor pre zahraničné veci 25. až 27. júla 2023 a Výbor pre medzinárodný obchod 19. až 21. decembra 2022,
–	so zreteľom na vyhlásenie hovorcu vysokého predstaviteľa Únie pre zahraničné veci a bezpečnostnú politiku z 1. septembra 2024 o najnovších nebezpečných operáciách v Juhočínskom mori,
–	so zreteľom na vyhlásenia hovorcu vysokého predstaviteľa Únie pre zahraničné veci a bezpečnostnú politiku o vojenských cvičeniach Číny v okolí Taiwanu vrátane najnovšieho vyhlásenia zo 14. októbra 2024,
–	so zreteľom na vyhlásenia ministrov zahraničných vecí štátov skupiny G7 z 18. apríla 2023 a 3. augusta 2022 o zachovaní mieru a stability v celom Taiwanskom prielive,
–	so zreteľom na vyhlásenie predsedu zasadnutia zahraničných ministrov skupiny G7, ktoré sa konalo 23. septembra 2024,
–	so zreteľom na spoločné vyhlásenie ministrov obrany skupiny G7 z 19. októbra 2024,
–	so zreteľom na naliehavé uznesenie k Taiwanu, ktoré prijal austrálsky Senát 21. augusta 2024,
–	so zreteľom na rezolúciu Valného zhromaždenia OSN 2758 (XXVI) z 25. októbra 1971,
[bookmark: _GoBack]–	so zreteľom na uznesenie k rezolúcii OSN 2758, ktoré prijala holandská Druhá komora 12. septembra 2024,
–	so zreteľom na tlačové vyhlásenie ministerstva zahraničných vecí USA z 13. októbra 2024,
–	so zreteľom na Dohovor OSN o morskom práve (UNCLOS),
–	so zreteľom na článok 7 Rámcového dohovoru OSN o zmene klímy (UNFCCC) uzavretého 9. mája 1992,
–	so zreteľom na článok 5 stáleho rokovacieho poriadku zhromaždenia Medzinárodnej organizácie civilného letectva (ICAO),
–	so zreteľom na článok 4 stanov Medzinárodnej organizácie kriminálnej polície (Interpol),
–	so zreteľom na článok 8 a článok 18 písm. h) Ústavy Svetovej zdravotníckej organizácie (WHO),
–	so zreteľom na článok 136 ods. 2 a 4 rokovacieho poriadku,
A.	keďže Valné zhromaždenie OSN 25. októbra 1971 schválilo rezolúciu OSN č. 2758 a oficiálne uznanie sa prenieslo z Čínskej republiky (Taiwan) na Čínsku ľudovú republiku (ČĽR); keďže Taiwan v súčasnosti nie je členom Organizácie Spojených národov, ale udržiava diplomatické vzťahy s 11 zo 193 členských štátov OSN, ako aj so Svätou stolicou;
B.	keďže EÚ a Taiwan sú podobne zmýšľajúci partneri, ktorí uznávajú spoločné hodnoty slobody, demokracie, ľudských práv a právneho štátu; keďže Taiwan je dynamická demokracia s prosperujúcou občianskou spoločnosťou; keďže 13. januára 2024 sa na Taiwane konali pokojné a dobre zorganizované voľby;
C.	keďže po prijatí rezolúcie OSN č. 2758 stratil Taiwan prístup k účasti na multilaterálnych fórach, ako je Svetová zdravotnícka organizácia;
D.	keďže Taiwan nikdy nebol súčasťou ČĽR; keďže Čínska republika vznikla v roku 1912 a ČĽR v roku 1949;
E.	keďže rezolúcia OSN č. 2758 sa zaoberá postavením ČĽR, ale neuvádza, že by ČĽR mala zvrchovanosť nad Taiwanom, ani sa v nej nerozhoduje o budúcom začlenení Taiwanu do OSN alebo akejkoľvek inej medzinárodnej organizácie; keďže však ČĽR naďalej nesprávne vykladá rezolúciu OSN č. 2758 tak, aby zabránila zmysluplnej účasti Taiwanu v medzinárodných organizáciách a jednostranne zmenila súčasný stav; keďže ČĽR týmito krokmi prejavuje svoju ambíciu zmeniť existujúci mnohostranný medzinárodný poriadok a podkopať medzinárodné právo a možno ich považovať za vyjadrenie systémovej rivality;
F.	keďže EÚ naďalej obhajuje svoju vlastnú politiku „jednej Číny“, ktorá sa líši od zásady „jednej Číny“ presadzovanej ČĽR; keďže dlhodobým postojom EÚ je podporovať súčasný stav a mierové riešenie sporov v Taiwanskom prielive a zároveň podporovať dialóg a konštruktívne zapojenie;
G.	keďže členovia skupiny G7 vo svojom vyhlásení z 23. septembra 2024 okrem iného zdôraznili svoju podporu pre „zmysluplnú účasť Taiwanu ako člena v medzinárodných organizáciách, pokiaľ štátnosť nie je podmienkou, a ako pozorovateľa alebo hosťa, ak podmienkou je“;
H.	keďže podpora účasti Taiwanu v medzinárodných organizáciách neoslabuje záväzok EÚ presadzovať jej politiku „jednej Číny“, ktorá zostáva politickým základom vzťahov medzi EÚ a Čínou;
I.	keďže sa ČĽR v poslednom desaťročí neustále snaží zvyšovať svoj vplyv na medzinárodné inštitúcie, a tým obmedziť Taiwan a brániť držiteľom taiwanských pasov vrátane novinárov, pracovníkov mimovládnych organizácií a politických aktivistov v prístupe k medzinárodným inštitúciám; keďže ČĽR vykonáva nadnárodné represie tým, že zneužíva zmluvy o vydávaní osôb, pričom sa zameriava na občanov Taiwanu v zahraničí, a tým ich vystavuje riziku svojvoľného prenasledovania a porušovania ľudských práv;
J.	keďže stanovy väčšiny medzinárodných organizácií poverených riešením globálnych otázok vrátane WHO, UNFCCC, Interpolu a ICAO poskytujú subjektom ako Taiwan príležitosť zapojiť sa bez toho, aby boli porušené práva členských štátov;
K.	keďže Taiwan neustále preukazuje mierový a kooperatívny postoj na celom svete, výrazne posilnil globálny vývoj, a teda by mohol výrazne prispieť k práci rôznych medzinárodných organizácií;
L.	keďže ČĽR je štátom jednej strany, ktorý plne kontroluje a riadi Komunistická strana Číny;
M.	keďže taiwanský prezident Laj Čching-te vo svojom prejave 10. októbra 2024, ktorý je taiwanským národným dňom, uviedol, že ČĽR nemá „právo zastupovať Taiwan“, a zopakoval, že obe strany si nie sú navzájom „podriadené“; keďže ČĽR odôvodnila svoje nedávne vojenské cvičenie tvrdením, že prezident Laj Čching-te uplatňuje separatistickú stratégiu;
N.	keďže 14. októbra 2024 ČĽR začala rozsiahle vojenské cvičenie s názvom Joint Sword-2024B, ktoré simulovalo blokádu Taiwanu; keďže počas tohto cvičenia bol v okolí Taiwanu zistený rekordný počet 153 lietadiel ČĽR, 18 vojnových lodí a 17 lodí pobrežnej stráže ČĽR;
O.	keďže štyri útvary lodí pobrežnej stráže ČĽR počas cvičení hliadkovali ostrov a krátko vstúpili do jeho vymedzených vôd; keďže veľmi časté nasadzovanie lodí pobrežnej stráže zo strany ČĽR v Taiwanskom prielive, ktoré ČĽR považuje za misie na presadzovanie práva, vyvíja neustály tlak na taiwanské orgány a nebezpečne zvyšuje riziko kolízií, čo je jedným z najkonkrétnejších náznakov zámeru ČĽR narušiť status quo; keďže cvičenia, ktoré sa začali 14. októbra 2024, boli za uplynulé viac ako dva roky už štvrtým kolom rozsiahlych vojenských manévrov ČĽR;
P.	keďže Taiwan tieto činnosti, ktoré sú zatiaľ poslednými v sérii vojnových aktivít vedených ČĽR proti Taiwanu, odsúdil ako „neprimeranú provokáciu“; keďže tieto vojenské cvičenia sa uskutočnili niekoľko dní po tom, ako nový taiwanský prezident Laj Čching-te predniesol prejav, v ktorom sa zaviazal chrániť zvrchovanosť Taiwanu pred výzvami z ČĽR;
Q.	keďže stredová čiara, ktorá bola vytvorená na základe desaťročnej tichej dohody medzi oboma stranami Taiwanského prielivu, bola v snahe znížiť riziko konfliktu navrhnutá tak, aby vojenské lietadlá z oboch strán prielivu zostali v bezpečnej vzdialenosti a aby sa predišlo nesprávnym odhadom s fatálnymi následkami; keďže Ľudová oslobodzovacia armáda ČĽR porušila stredovú čiaru v rokoch 1954 až 2020 len štyrikrát, ale v súčasnosti pravidelné preniknutia za túto čiaru naznačujú zámer Pekingu nezvratne zmeniť dlhodobo platné kritériá;
R.	keďže v tlačových vyhláseniach vysokého predstaviteľa Únie pre zahraničné veci a bezpečnostnú politiku a ministerstva zahraničných vecí USA sa opätovne potvrdzuje, že mier a stabilita v Taiwanskom prielive majú strategický význam pre regionálnu a globálnu bezpečnosť a prosperitu; keďže vo vyhlásení vysokého predstaviteľa sa pripomína potreba zachovať status quo v Taiwanskom prielive, postaviť sa proti akýmkoľvek jednostranným krokom, ktoré sa snažia násilím alebo nátlakom zmeniť súčasný stav, a vyzvať všetky strany, aby konali zdržanlivo a vyhli sa akýmkoľvek krokom, ktoré by mohli ďalej stupňovať napätie medzi Taiwanom a ČĽR;
S.	keďže ČĽR 23. mája 2024 začala vojenské cvičenie s názvom Joint Sword-2024A, len niekoľko dní po tom, čo bol inaugurovaný nový prezident Taiwanu Laj Čching-te;
T.	keďže ČĽR za posledných pár rokov uskutočnila v okolí Taiwanu podobné vojenské cvičenia; keďže sa tieto vojenské cvičenia zintenzívnili a približujú sa k územiu Taiwanu; keďže počas predchádzajúceho cvičenia v auguste 2022 ČĽR vystrelila riadené strely aj do výhradnej hospodárskej zóny Japonska;
U.	keďže okrem vojenského tlaku ČĽR už dlho uplatňuje voči Taiwanu sofistikovanú stratégiu, pri ktorej využíva zahraničnú manipuláciu s informáciami a zahraničné zasahovanie vrátane hybridných a kybernetických útokov a ktorej cieľom je oslabiť demokratickú spoločnosť na Taiwane;
V.	keďže ČĽR pod vedením Si Ťin-pchinga vyhlásila, že v záujme zjednotenia s Taiwanom sa nezriekne použitia sily;
W.	keďže antiseparačný zákon ČĽR z roku 2005 umožňuje použitie sily na základe vágnych kritérií v záujme dosiahnutia toho, čo ČĽR nazýva „zjednotenie“ s Taiwanom; keďže takáto vojenská akcia predstavuje vážnu hrozbu pre bezpečnosť a stabilitu celého regiónu a môže mať katastrofálne dôsledky pre celý svet; keďže odrádzajúce opatrenia EÚ a USA majú strategický význam, aby sa ČĽR zabránilo v akýchkoľvek jednostranných krokoch voči Taiwanu;
X.	keďže čoraz agresívnejšie správanie ČĽR, najmä v jej vlastnom susedstve, ako je Taiwanský prieliv a Juhočínske more, predstavuje riziko pre regionálnu a globálnu bezpečnosť; keďže od roku 2019 ČĽR čoraz pravidelnejšie narúša taiwanské identifikačné pásmo protivzdušnej obrany (ďalej len „ADIZ“); keďže ČĽR sa v rozľahlých oblastiach indicko-tichomorského regiónu správa agresívne a vyvíja rôzne stupne vojenského alebo hospodárskeho nátlaku, čo viedlo k sporom so susedmi, ako sú Japonsko, India, Filipíny a Austrália;
Y.	keďže EÚ odsúdila nebezpečné činnosti čínskych plavidiel pobrežnej stráže proti zákonným námorným operáciám Filipín v Juhočínskom mori z 31. augusta 2024; keďže tento incident je posledný zo série udalostí, ktoré ohrozujú bezpečnosť života na mori a porušujú právo na slobodu plavby a preletu v súlade s medzinárodným právom; keďže námorná bezpečnosť a sloboda plavby sa musia zabezpečiť v súlade s medzinárodným právom, a najmä dohovorom UNCLOS;
Z.	keďže ČĽR podporuje útočnú vojnu Ruska proti Ukrajine najmä tým, že do Ruska vyváža tovar s dvojakým použitím a že sa spoločnosti so sídlom v ČĽR neustále zapájajú do vyhýbania sa sankciám a ich obchádzania;
AA.	keďže ČĽR ako stály člen Bezpečnostnej rady OSN nesie zodpovednosť za snahy o mier a stabilitu v regióne, a to predovšetkým v Taiwanskom prielive;
AB.	keďže EÚ a jej členské štáty prostredníctvom svojej stratégie spolupráce v indicko-tichomorskom regióne z roku 2021 zintenzívnili svoju prítomnosť v regióne vrátane posilnenej vojenskej prítomnosti určitých členských štátov a pokračujúcich plavieb vojenských lodí cez Taiwanský prieliv;
AC.	keďže Taiwan má strategickú obchodnú polohu, najmä pokiaľ ide o dodávateľské reťazce špičkových technológií; keďže Taiwanský prieliv je hlavnou trasou pre lode smerujúce z Číny, Japonska, Južnej Kórey a Taiwanu do Európy; keďže Taiwan má dominantné postavenie na trhoch výroby polovodičov, pretože jeho výrobcovia vyrábajú približne 50 % všetkých polovodičov na svete; keďže v stratégii EÚ pre spoluprácu v indicko-tichomorskom regióne sa presadzuje zintenzívnenie obchodnej a investičnej spolupráce s Taiwanom;
AD.	keďže EÚ je po ČĽR, Spojených štátoch amerických a Japonsku štvrtým najväčším obchodným partnerom Taiwanu; keďže v roku 2022 bol Taiwan 12. najväčším obchodným partnerom EÚ; keďže EÚ je najväčším zdrojom priamych zahraničných investícií v Taiwane; keďže taiwanské investície v EÚ sú aj naďalej pod úrovňou svojho potenciálu;
AE.	keďže poslanci austrálskeho Senátu a holandskej Druhej komory nedávno prijali uznesenia týkajúce sa skresľovania rezolúcie OSN č. 2758 zo strany ČĽR a vyzvali na podporu väčšej účasti Taiwanu v multilaterálnych organizáciách;
1.	opakuje, že Taiwan je kľúčovým partnerom EÚ a podobne zmýšľajúcim demokratickým priateľom v indicko-tichomorskom regióne; oceňuje Taiwan a taiwanský ľud za ich silnú demokraciu a dynamickú občiansku spoločnosť, o čom opätovne svedčia pokojné a dobre zorganizované voľby z 13. januára 2024;
2.	vznáša námietku voči neustálemu skresľovaniu rezolúcie OSN č. 2758 zo strany ČĽR a jej úsiliu o blokovanie účasti Taiwanu v multilaterálnych organizáciách; vyzýva EÚ a jej členské štáty, aby podporovali zmysluplnú účasť Taiwanu v príslušných medzinárodných organizáciách, ako sú WHO, ICAO, Interpol a UNFCCC; ďalej vyzýva sekretariát OSN, aby udelil taiwanským štátnym príslušníkom a novinárom právo na vstup do priestorov OSN na účely návštev, stretnutí a novinárskych činností;
3.	dôrazne odsudzuje neodôvodnené vojenské cvičenia ČĽR zo 14. októbra 2024, jej neprestávajúce vojenské provokácie voči Taiwanu a neustále posilňovanie vojenskej prítomnosti, ktoré mení rovnováhu moci v indicko-tichomorskom regióne, a opakuje, že dôrazne odmieta akúkoľvek jednostrannú zmenu súčasného stavu v Taiwanskom prielive; oceňuje zdržanlivú a disciplinovanú reakciu taiwanských orgánov a vyzýva na pravidelnú komunikáciu medzi EÚ a jej taiwanskými partnermi o relevantných bezpečnostných otázkach;
4.	opätovne potvrdzuje svoj pevný záväzok zachovať súčasný stav v Taiwanskom prielive; zdôrazňuje, že nebude akceptovaný žiadny pokus o jednostrannú zmenu súčasného stavu v Taiwanskom prielive, najmä prostredníctvom sily alebo nátlaku, a reakcia naň bude rozhodná a pevná;
5.	zdôrazňuje, že v rezolúcii OSN č. 2758 sa nezaujíma k Taiwanu žiadne stanovisko; dôrazne odmieta a popiera pokusy ČĽR o skreslenie histórie a medzinárodných pravidiel;
6.	zdôrazňuje záväzok EÚ presadzovať politiku „jednej Číny“ ako politický základ vzťahov medzi EÚ a Čínou; pripomína, že v stratégii EÚ pre Čínu sa zdôrazňuje, že konštruktívne vzťahy medzi oboma stranami Taiwanského prielivu sú súčasťou podpory mieru a bezpečnosti v celom ázijsko-tichomorskom regióne a že EÚ podporuje iniciatívy zamerané na dialóg a budovanie dôvery;
7.	zdôrazňuje, že obyvatelia Taiwanu by mali demokraticky rozhodnúť, ako chcú žiť, a že súčasný stav v Taiwanskom prielive sa nesmie jednostranne zmeniť použitím alebo hrozbou sily;
8.	opätovne dôrazne odsudzuje vyhlásenia čínskeho prezidenta Si Ťin-pchinga, že ČĽR sa nikdy nezriekne práva použiť vo vzťahu k Taiwanu silu; zdôrazňuje, že použitie sily či hrozieb alebo iných silných donucovacích opatrení zo strany ČĽR na dosiahnutie zjednotenia je nezlučiteľné s medzinárodným právom; vyjadruje vážne znepokojenie nad tým, že ČĽR využíva nepriateľské dezinformácie s cieľom podkopať dôveru v demokraciu a správu vecí verejných na Taiwane; opakuje svoje predchádzajúce výzvy, aby EÚ a jej členské štáty spolupracovali s medzinárodnými partnermi s cieľom pomôcť udržať na Taiwane demokraciu, aby nebol vystavený zahraničnému zasahovaniu a hrozbám; zdôrazňuje, že len demokraticky zvolená vláda Taiwanu môže zastupovať taiwanských ľudí na medzinárodnej scéne;
9.	odsudzuje systematické vojenské akcie ČĽR v šedej zóne vrátane kybernetických a dezinformačných kampaní proti Taiwanu a naliehavo vyzýva ČĽR, aby tieto činnosti okamžite zastavila; v tejto súvislosti vyzýva na ďalšie prehĺbenie spolupráce medzi EÚ a Taiwanom s cieľom posilniť štrukturálnu spoluprácu v boji proti dezinformáciám a zahraničnému zasahovaniu; víta vyslanie styčného dôstojníka do Európskeho hospodárskeho a obchodného úradu na Taiwane s cieľom koordinovať spoločné úsilie v boji proti dezinformáciám a zasahovaniu ako prvý dôležitý krok smerom k hlbšej spolupráci medzi EÚ a Taiwanom a vyzýva EÚ, aby ďalej prehlbovala spoluprácu s Taiwanom v tejto kľúčovej oblasti; oceňuje odvahu taiwanského ľudu a primeranú a dôstojnú reakciu taiwanských orgánov a inštitúcií na stupňujúce sa hrozby a aktivity Číny;
10.	dôrazne odmieta hospodársky nátlak ČĽR na Taiwan a ďalšie krajiny, ako aj na členské štáty EÚ a zdôrazňuje, že takéto praktiky sú nielen nezákonné podľa pravidiel Svetovej obchodnej organizácie, ale majú aj ničivý vplyv na povesť ČĽR vo svete a povedú k ďalšej strate dôvery k ČĽR ako zodpovednému aktérovi; zdôrazňuje nezávislé právo EÚ a jej členských štátov rozvíjať vzťahy s Taiwanom v súlade s ich záujmami a spoločnými hodnotami demokracie a ľudských práv bez zahraničného zasahovania; vyzýva misie EÚ a členských štátov v zahraničí, aby riešili škodlivé obchodné praktiky ČĽR a poskytovali k nim alternatívy, a to najmä na globálnom Juhu;
11.	je veľmi znepokojený prijatím tzv. usmernení na potrestanie separatistov bojujúcich za nezávislosť Taiwanu za spáchanie separatistických zločinov a za podnecovania separatizmu, ktoré spoločne oznámili Najvyšší ľudový súd, najvyšší ľudový prokurátor, ministerstvá pre verejnú bezpečnosť a štátnu bezpečnosť a ministerstvo spravodlivosti v júni 2024 a ktoré by mohli viesť k tvrdým trestom za trestný čin odtrhnutia vrátane trestu smrti; dôrazne odsudzuje odsúdenie jedného taiwanského aktivistu na deväť rokov väzenia v septembri 2024 po jeho zatknutí v ČĽR v roku 2022, ako aj neustále prenasledovanie taiwanských osôb, ktoré pracujú a žijú v ČĽR;
12.	vyjadruje vážne znepokojenie nad situáciou vo Východočínskom a Juhočínskom mori; pripomína, že je dôležité dodržiavať medzinárodné právo vrátane dohovoru UNCLOS, a najmä jeho ustanovenia o povinnosti urovnávať spory mierovými prostriedkami a zachovať slobodu plavby a preletu; vyzýva všetky krajiny, ktoré tak ešte neurobili, aby urýchlene ratifikovali dohovor UNCLOS; vyzýva EÚ a jej členské štáty, aby posilnili svoje námorné kapacity v regióne; pripomína ČĽR ako stálemu členovi Bezpečnostnej rady OSN jej povinnosť dodržiavať medzinárodné právo a zdôrazňuje jej povinnosť riešiť spory mierovou cestou;
13.	opätovne potvrdzuje svoje vážne znepokojenie nad rastúcimi vojenskými investíciami a spôsobilosťami Číny; vyjadruje vážne znepokojenie nad obnoveným záväzkom Číny a Ruska ďalej posilňovať svoje vojenské väzby a odsudzuje čínske dodávky komponentov a vybavenia pre moskovský vojenský priemysel; víta rozhodnutie Rady o uložení sankcií čínskym spoločnostiam za podporu vojny Ruska proti Ukrajine; vyjadruje poľutovanie nad partnerstvom „bez obmedzení“ medzi Ruskom a ČĽR; víta rastúcu angažovanosť a vojenskú prítomnosť Spojených štátov v indicko-tichomorskom regióne; opakuje svoju výzvu na koordinovaný prístup k prehĺbeniu spolupráce medzi EÚ a USA v otázkach bezpečnosti, a to aj prostredníctvom transatlantického parlamentného dialógu;
14.	rozhodne víta úzku spoluprácu a zosúladenie Taiwanu s EÚ a USA, pokiaľ ide o reakciu na vojnu Ruska proti Ukrajine a uvalenie sankcií v reakcii na toto hrubé porušenie medzinárodného práva; pripomína pomoc Taiwanu pri riešení humanitárnej krízy spôsobenej útočnou vojnou Ruska proti Ukrajine a jeho nepretržité zapojenie a podporu pre ukrajinskú vládu a krajiny, ktoré prijímajú ukrajinských utečencov;
15.	zdôrazňuje, že rôzne kroky ČĽR v oblasti kognitívnej a právnej vojny pomaly oslabujú súčasný stav a zároveň zintenzívňujú aktivity v šedej zóne, ktorých cieľom je obchádzať odhalenie, existujúce právne predpisy a kritériá reakcie; vyzýva EÚ, aby stanovila a presadzovala svoje limity prostredníctvom súboru sankcií vrátane odvetvových sankcií proti hybridným aktivitám a kybernetickým hrozbám a aby koordinovala silné diplomatické a hospodárske odstrašujúce opatrenia s podobne zmýšľajúcimi partnermi;
16.	vyjadruje Taiwanu vďaku za pomoc a podporu počas pandémie COVID-19;
17.	uznáva význam Taiwanu, pokiaľ ide o zabezpečenie globálnych dodávateľských reťazcov, najmä v odvetví špičkových technológií, kde je Taiwan popredným výrobcom polovodičov, a vyzýva EÚ a jej členské štáty, aby sa zapojili do užšej spolupráce s Taiwanom;
18.	vyzýva Komisiu, aby bezodkladne začala prípravné opatrenia na rokovania o bilaterálnej investičnej dohode, alebo o iných dohodách, s Taiwanom; zdôrazňuje potenciál spolupráce v oblasti politiky preverovania priamych zahraničných investícií a boja proti hospodárskemu nátlaku a odvetným opatreniam;
19.	oceňuje zvýšenie zásahov v záujme slobody plavby, ktoré uskutočnili viaceré krajiny EÚ vrátane Francúzska, Holandska a Nemecka; konštatuje, že tieto aktivity sú v súlade s medzinárodným právom, a vyzýva na intenzívnejšiu spoluprácu a koordináciu s regionálnymi partnermi s cieľom zvýšiť slobodu navigačných činností v regióne;
20.	víta návštevy bývalých a súčasných taiwanských politikov a političiek v Európe vrátane nedávnej návštevy bývalej prezidentky Cchaj Jing-wen v Európskom parlamente, ktorá sa konala 17. októbra 2024; okrem toho víta pokračujúce výmeny medzi svojimi poslancami a Taiwanom a nabáda na ďalšie návštevy oficiálnych delegácií Európskeho parlamentu na Taiwane; nabáda tiež na ďalšie výmeny medzi EÚ a Taiwanom na všetkých úrovniach vrátane politických zasadnutí a medziľudských kontaktov;
21.	v tejto súvislosti nabáda na zintenzívnenie hospodárskych, vedeckých a kultúrnych interakcií a výmen, ktoré sa budú okrem iného zameriavať na mládež, akademickú obec, občiansku spoločnosť, šport, kultúru a vzdelávanie, ako aj na partnerstvá medzi mestami a regiónmi; opätovne vyzýva členské štáty, aby sa zapojili do zmysluplnej a štrukturálnej technickej spolupráce s taiwanskou Národnou hasičskou agentúrou a Národnou policajnou agentúrou a so subjektmi miestnej správy v oblasti civilnej ochrany a zvládania katastrof;
22.	poveruje svoju predsedníčku, aby postúpila toto uznesenie Rade, Komisii, podpredsedovi Komisie/vysokému predstaviteľovi Európskej únie pre zahraničné veci a bezpečnostnú politiku a vládam Čínskej ľudovej republiky a Taiwanu.

